राजगृह दे होर बी केईं नां प्राचीन ग्रन्थें च पाए जन्दे न, जियां बसुमती, बार्हद्रथ पुर, गिरिव्रज, कुशाग्रपुर आदि। इदा बसुमती नां रामायणै च मिलदा ऐ। इदा ए नां इस लेई पेया हा जे इसी ब्रह्मा दे पुत्र राजा वसु नै बसाया हा। महाभारत ते पुराणे च इदा नां बार्हद्रथ पुर कई बारी औंदा ऐ, इस नां थमां राजा बृहद्रथ दा स्मरण होन्दा ऐ जेड़ा राजा जरासंधै दा बड्डा बडेरा हा ते जिन्न बार्हद्रथ राजवंश दी नींह रक्खी ही। राजगृह दै चौन्हें पासें प्हाड़ियां न जिस लेई इसी गिरिब्रज बी आखदे हे। कुशाग्रपुर इदा तां नां पेआ जे इस नग्गरै दे आस्सै पास्सै सुगन्धि आला खसखस घा पैदा होंदा ऐ। ह्वेनसांग चीनी यात्री नै बी इस सुगंधित कुशा घा दा बर्णन अपनी यात्रा-पुस्तका च कीता ऐ। पर ए बी संभव ऐ जे इदा ए नां राजा बृहद्रथ दे बारस राजा कुशाग्र दे नां पर पेआ होऐ। ए नग्गर केई सदिएं तक मगध दे राजें दी राजधानी रेआ। इस लेई इदा राजगृह नां बाकी सारे नांएं कोला मता फबदा ऐ।